Pernille Frahm (SF), 2008-02-22:
Da vi før diskuterede folkeskolen, var det Marinehjemmeværnet, der var oppe at vende, og nu er det så ramadanen, vi skal diskutere, men jeg synes, at vi i stedet for skulle diskutere det her forslag.
Ordføreren repræsenterer et parti, der i hvert fald siger, at de er de socialt svages forsvarere, og når man nu ved, at det med madpakker har en social slagside, og når man nu ved, at det betyder uendelig meget for de her børn, hvad de får at spise, for at de får en god skolegang, hvordan kan det så være, at partiet, som kalder sig de svages forsvarere, ikke vil være med til at sikre, at de børn, der ellers ikke vil få et ordentligt måltid mad, kan få det?
Hvordan kan det være, at man har så travlt med at snakke om alt muligt andet f.eks. finansiering?
Det her er åbenbart bedre finansieret end de forslag, Dansk Folkeparti ellers har lagt ryg til.
Igen i hvert fald tak for en god snak om det her.
Jeg kan høre, at alle er opmærksomme på, at der er nogle problemer, at der er noget klart rigtigt i at sikre, at børn får noget ordentlig mad, og at der er noget klart rigtigt i at sikre, at alle børn får et måltid mad i skolen hver dag.
Som lærer har jeg selv arbejdet på mange forskellige typer skoler, lige fra steder, hvor der intet var, hvis man havde glemt sin madpakke, over steder hvor man tilberedte maden sammen, lagde budgetter sammen og købte ind sammen, steder hvor forældrene skiftedes til at komme med maden, og steder hvor der var en madkøbsordning.
Jeg er ikke et sekund i tvivl om, at de allerbedste steder er der, hvor eleverne er med i hele processen; men det kræver store omstillinger, og det er heller ikke det, forslaget går på.
Det går bare på at sikre, at der er et sundt og gratis, dvs. skatteyderfinansieret, måltid mad hver dag - hos Venstre hedder det obligatorisk, hos os hedder det gratis, fordi det er set fra børnenes side.
Jeg kan også høre, at der er mange, der gerne vil være med på noget i den retning.
De Radikale har nogle tanker, Socialdemokraterne har nogle tanker, og Ny Alliance har nogle tanker, der trækker i den rigtige retning.
Muligvis har regeringen det også, der blev talt om kampagner, som man har kørt, og sådan noget.
Men uanset om det er vores forslag eller andres forslag eller over finansloven, eller hvad det nu kan være, er vi villige til at være med til hvad som helst, der trækker i den rigtige retning.
Forudsætningen for at gennemføre forslaget er ikke, at man bygger alle skoler om med storkøkkener og kæmpestore spisesale.
At spise sammen og få sund mad er ikke kun et spørgsmål om energi og kalorier og at kunne holde sig oppe hele skoledagen igennem.
Det handler også om en masse andre ting, når man får noget ordentlig mad og ser hinanden spise.
Alle historierne om spiseforstyrrelse blandt unge og en masse ting om børn og unges velfærd i det hele taget er nogle af de ting, man får øje for og hører om, når man spiser sammen, så der er ganske mange grunde til, at det er en vanvittig god idé, og selv om vores forslag ikke bliver vedtaget, håber vi selvfølgelig, at der med den velvilje, der er over for ideerne og tankerne, alligevel bliver realiteter ud af det en dag.
Tak for forhandlingen.